Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 350/12/8807	Michalovce, 9.8.2012
EEČ : 2-66-232-2012

U Z N E S E N I E

Trestná vec:	obvinený XXXXX 
Prečin:	Porušovanie domovej slobody podľa § 194 odsek 2 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 1 písmeno f Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že dňa 03. 05. 2012 v čase okolo 23.30 h, po predchádzajúcej vzájomnej dohode prišli k oploteniu rodinného domu č. 63 v obci XXXXX, okres XXXXX, otvorili si neuzamknutú bránku v oplotení rodinného domu, pričom ml. XXXXX zostal pri bránke oplotenia dávať pozor a XXXXX spolu s XXXXX vošli do dvora rodinného domu, prišli ku garáži, kde obaja rukami chytili uzamknuté plechové dvere na garáži, ktorými naraz silno trhli a dvere sa otvorili, následne vošli do garáže, odkiaľ odcudzili benzínovú reťazovú pílu zn. STIHL MS 181 a benzínový krovinorez zn.  HONDA GX 35, čím XXXXX podľa odborného vyjadrenia č. 401/2012 znaleckej organizácie JHS, s. r. o. spôsobili odcudzením veci škodu vo výške 536,- € a poškodením zámku na garážových plechových dverách škodu vo výške 6,50 €,
lebo obvinený mladistvý, ktorý v čase činu neprekročil pätnásty rok veku, nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie
Odôvodnenie:
          Uznesením vyšetrovateľa ORPZ, OKP XXXXX sp.zn. ORP-377/OVK-MI-2012 zo dňa 15.05.2012 bolo vznesené obvinenie XXXXX, XXXXX a ml. XXXXX pre prečin krádeže formou spolupáchateľstva podľa § 20, § 212 ods. 2 písm. a) Tr. zákona a prečin porušovania domovej slobody formou spolupáchateľstva podľa § 20, § 194 ods. 1, ods. 2 písm. c) Tr. zákona na tom skutkovom základe ako je to uvedené vo výrokovej časti tohto uznesenia.

          Vyšetrovateľ PZ po skončení prípravného konania predložil prokurátorovi podľa § 209 ods. 1 Tr. poriadku vyšetrovací spis spolu s návrhom na zastavenie trestného stíhania obvineného ml. XXXXX podľa § 215 ods. 1 písm. f) Tr. poriadku.

          Vykonaným dokazovaním, najmä doznaním sa samotného obvineného mladistvého a výsluchmi obvinených XXXXX a XXXXX bolo preukázané, že obvinený ml. XXXXX sa dopustil prečinov, ktoré sa mu kladú za vinu.

          V zmysle ustanovenia § 338 Tr. poriadku bola do konania pribratá znalkyňa z odboru psychológia, XXXXX za  účelom posúdenia rozumovej a mravnej vyspelosti u obvineného mladistvého. 

          Znalkyňa v záveroch posudku uvádza, že ml. XXXXX je osobnosť so zníženou úrovňou intelektových schopností, na úrovni ťažkej debility, jeho mentálny vek je na úrovni cca 7-8 rokov. Jeho osobnosť je primitívna, málo duševne diferencovaná, bez eretických prejavov v afektivite, ešte vo vývine, veľmi  sugestibilná a ľahko ovplyvniteľná. Neprejavujú sa u neho žiadne patologické charakteristiky, napr. v zmysle sklonov k agresivite, je znížená mravná vyspelosť. Úroveň rozumových schopností je znížená do pásma ťažkej debility. Konanie mladistvého obvineného je ovplyvnené predovšetkým jeho zvýšenou sugestibilitou, vzhľadom k zjavne zníženej rozumovej vyspelosti, nesamostnatnosti rozumových operácií, veľmi ľahko podlieha vplyvu cudzích   myšlienok. Vzhľadom na zníženú rozumovú a mravnú vyspelosť, obvinený nebol schopný v čase spáchania trestného činu rozpoznať protiprávnosť svojho konania a svoje konanie ovládať. 

          Podľa § 215 ods. 1 písm. f) Tr. poriadku prokurátor zastaví trestné stíhanie, ak obvinený mladistvý v čase činu neprekročil pätnásty rok veku a nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie. 

         Týmto rozhodnutím nie je dotknuté právo poškodeného požadovať náhradu škody v občianskom súdnom konaní. 

         Z horeuvedených dôvodov som rozhodol tak, ako to je uvedené vo výrokovej časti tohto uznesenia. 

Poučenie:
Proti tomuto uzneseniu nie je prípustná sťažnosť.

Mgr. Tomáš Župík
prokurátor